Ongeluk eis baba, ouers(Argieffoto: ER24) Drie mense, onder wie ŉ baba, is Sondagaand oorlede en 11 is beseer nadat verskeie motors op die N12 tussen Potchefstroom en Fochville gebots het. Volgens Russel Meiring, woordvoerder van ER24, het paramedici en provinsiale nooddienste om 18:50 drie motors in die middel van die pad aangetref. Talle mense is ook op die toneel gevind. ŉ Man en ŉ vrou was in ŉ motor vasgekeer, terwyl hul babadogtertjie buite die motor gelê het. Die ouderdom van die oorledenes is nie bekend nie. “Die gesin het ongelukkig noodlottige beserings opgedoen en paramedici kon niks verder vir hulle doen nie. Hulle is op die toneel dood verklaar,” het Meiring gesê. Altesaam 11 mense het ernstige of geringe beserings opgedoen. Twee mense het geen beserings tydens die voorval opgedoen nie. “Paramedici het diegene wat ernstig beseer is op die toneel behandel en na ŉ plaaslike hospitaal geneem vir verdere behandeling.” Die oorsaak van die ongeluk is nog nie bekend nie, maar die polisie was op die toneel en ondersoek die saak verder.